Prodaja poštnih znamk

Pojasnilo DURS, št. 4230-475/2010-2, 17. 1. 2011

Na vprašanje davčnega zavezanca v zvezi z obravnavo prodaje poštnih znamk odgovarjamo:

Če davčni zavezanec uporabniku opravi univerzalno poštno storitev, dobava poštne (in doplačilne) znamke predstavlja dobavo blaga, neposredno povezanega z univerzalno poštno storitvijo, ki je oproščena plačila DDV v skladu s 17. točko prvega odstavka 42. člena ZDDV-1. Kraj obdavčitve enotne univerzalne poštne storitve se določi v skladu s 25. členom ZDDV-1.

Če davčni zavezanec uporabniku dobavi zgolj poštno znamko po nominalni vrednosti, ki se uporablja za poštne storitve na ozemlju Slovenije, je ta dobava blaga oproščena plačila DDV v skladu s 5. točko 44. člena ZDDV-1. Kraj dobave blaga določata 19. in 20. člen ZDDV-1.

Če davčni zavezanec uporabniku opravi univerzalno poštno storitev, se plačilo poštne storitve na pošiljki med drugim lahko označi z veljavno poštno znamko. V tem primeru dobava te poštne znamke predstavlja dobavo blaga, neposredno povezanega z univerzalno poštno storitvijo, ki je oproščena plačila DDV v skladu s 17. točko prvega odstavka 42. člena ZDDV-1.

Z doplačilnimi znamkami se ne označuje plačilo poštne storitve, ampak se označuje plačilo prispevka v korist Rdečega križa Slovenije ali Gasilske zveze Slovenije. V skladu z Zakonom o rdečem križu (Uradni list RS, št. 7/93 in 79/10) in Zakonom o gasilstvu (Uradni list RS, št. 103/05 – UPB1) se mora v točno določenih tednih ta prispevek obvezno plačati za pošiljke v notranjem in mednarodnem poštnem prometu, ki se štejejo za univerzalno poštno storitev. Izdajatelj doplačilnih znamk ni Pošta Slovenije. Ne glede na navedeno pa v primeru, če davčni zavezanec uporabniku opravi univerzalno poštno storitev, dobava doplačilne znamke predstavlja dobavo blaga, neposredno povezanega z univerzalno poštno storitvijo, ki je oproščena plačila DDV v skladu s 17. točko prvega odstavka 42. člena ZDDV-1.

Šteje se, da gre v primeru, ko davčni zavezanec uporabniku opravi univerzalno poštno storitev in mu hkrati dobavi tudi poštno (in doplačilno) znamko, za enotno univerzalno poštno storitev. Kraj obdavčitve te storitve se določi v skladu s 25. členom ZDDV-1.

Če pa davčni zavezanec uporabniku dobavi zgolj poštno znamko po nominalni vrednosti, ki se uporablja za poštne storitve na ozemlju Slovenije, je ta dobava blaga oproščena plačila DDV v skladu s 5. točko 44. člena ZDDV-1. Kraj obdavčitve blaga se določi v skladu z 19. in 20. členom ZDDV-1.